Ehdotus NEUVOSTON PÄÄTÖS sähkö- ja elektroniikkalaiteromusta annettua direktiiviä 2002/96/EY koskevien eräiden väliaikaisten poikkeusten myöntämisestä Kyprokselle, Maltalle ja Puolalle

(komission esittämä)

PERUSTELUT

1. Tsekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisestä Euroopan unioniin tehty sopimus (jäljempänä 'liittymissopimus') allekirjoitettiin Ateenassa 16 päivänä huhtikuuta 2003. Samana päivänä allekirjoitettiin ja yhdessä liittymissopimuksen kanssa julkaistiin asiakirja Tsekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisehdoista ja niiden sopimusten mukautuksista, joihin Euroopan unioni perustuu (jäljempänä 'liittymisasiakirja'). Liittymisasiakirjan 55 artiklan mukaan neuvosto voi 1 päivään toukokuuta 2004 mennessä toteuttaa yksimielisesti komission ehdotuksesta uuden jäsenvaltion asianmukaisesti perustellusta pyynnöstä toimenpiteitä, jotka merkitsevät väliaikaista poikkeusta toimielinten 1 päivän marraskuuta 2002 ja liittymissopimuksen allekirjoittamispäivän välisenä aikana antamista säädöksistä.

2. Euroopan parlamentin ja neuvoston direktiivi 2002/96/EY sähkö- ja elektroniikkalaiteromusta (jäljempänä 'sähkö- ja elektroniikkalaiteromudirektiivi') annettiin 27 päivänä tammikuuta 2003. Kyseisen direktiivin 1 artiklan mukaan direktiivillä on tarkoitus ensisijaisesti ehkäistä sähkö- ja elektroniikkalaiteromun syntymistä ennalta sekä edistää tällaisen romun uudelleenkäyttöä, kierrätystä ja muita hyödyntämistapoja, jotta loppukäsittelyyn tulevan jätteen määrää voidaan vähentää. Direktiivillä pyritään myös tehostamaan kaikkien toimijoiden, kuten tuottajien, jakelijoiden ja kuluttajien sekä erityisesti suoraan sähkö- ja elektroniikkalaiteromun käsittelyyn osallistuvien toimijoiden ympäristönsuojelutoimia sähkö- ja elektroniikkalaitteiden elinkaaren aikana.

3. Kotitalouksien sähkö- ja elektroniikkalaiteromun osalta jäsenvaltioiden on perustettava keräyspisteitä sähkö- ja elektroniikkalaiteromudirektiivin 5 artiklan 2 kohdan mukaisesti.

4. Sähkö- ja elektroniikkalaiteromudirektiivin 5 artiklan 5 kohdan ensimmäisen alakohdan mukaan jäsenvaltioiden on varmistettava, että viimeistään 31 päivänä joulukuuta 2006 saavutetaan erilliselle keräykselle asetettu tavoite, joka on vähintään neljä kilogrammaa kotitalouksien sähkö- ja elektroniikkalaiteromua asukasta kohden vuodessa.

5. Sähkö- ja elektroniikkalaiteromudirektiivin 7 artiklan 2 kohdassa säädetään eräistä sähkö- ja elektroniikkalaiteromun hyödyntämistä koskevista vähimmäistavoitteista, joiden osalta jäsenvaltioiden on varmistettava, että tuottajat täyttävät ne 31 päivään joulukuuta 2006 mennessä. Nämä tavoitteet ovat sähkö- ja elektroniikkalaiteromun luokasta riippuen 70-80 prosenttia keskimääräisestä laitekohtaisesta painosta. Lisäksi sähkö- ja elektroniikkalaiteromudirektiivin 7 artiklan 2 kohdassa säädetään eräistä komponenttien, materiaalien ja aineiden uudelleen käyttöä ja kierrätystä koskevista vähimmäistavoitteista. Nämä tavoitteet ovat sähkö- ja elektroniikkalaiteromun luokasta riippuen 50-80 prosenttia keskimääräisestä laitekohtaisesta painosta.

6. Sähkö- ja elektroniikkalaitedirektiivin 8 artiklassa on säännöksiä kotitalouksien sähkö- ja elektroniikkalaiteromun keräämisen, käsittelyn, hyödyntämisen ja ympäristöä mahdollisimman vähän kuormittavan loppukäsittelyn rahoittamisesta ja sen 9 artiklassa on vastaavia säännöksiä muiden käyttäjien kuin kotitalouksien sähkö- ja elektroniikkalaiteromuun sovellettavien samojen toimintojen rahoittamisesta.

7. Sähkö- ja elektroniikkalaiteromudirektiivin 17 artiklan 1 kohdan mukaan jäsenvaltioiden on saatettava voimaan direktiivin noudattamisen edellyttämät lait, asetukset ja hallinnolliset määräykset 13 päivään elokuuta 2004 mennessä. Direktiivin 17 artiklan 4 kohdan a alakohdassa säädetään, että Kreikka ja Irlanti, jotka kierrätysinfrastruktuurinsa yleisten puutteiden, yleisten maantieteellisten olosuhteidensa, kuten pienten saarien suuren määrän ja maaseutu- ja vuoristoalueiden, yleisesti vähäisen väestön tiheyden ja sähkö- ja elektroniikkalaitteiden kulutuksen vähäisyyden johdosta eivät pysty saavuttamaan joko 5 artiklan 5 kohdan ensimmäisessä alakohdassa mainittua keräystavoitetta tai 7 artiklan 2 kohdassa mainittuja hyödyntämistavoitteita ja jotka kaatopaikoista 26 päivänä huhtikuuta 1999 annetun neuvoston direktiivin 1999/31/EY 5 artiklan 2 kohdan kolmannen alakohdan mukaisesti voivat pyytää sanotussa artiklassa mainitun määräajan pidentämistä, voivat pidentää sähkö- ja elektroniikkalaiteromudirektiivin 5 artiklan 5 kohdassa ja 7 artiklan 2 kohdassa tarkoitettuja määräaikoja enintään 24 kuukaudella.

8. Komissio antoi 9 päivän helmikuuta 2004 ehdotuksen neuvoston päätökseksi sähkö- ja elektroniikkalaiteromusta annettua direktiiviä 2002/96/EY koskevien eräiden väliaikaisten poikkeusten myöntämisestä Tsekille, Virolle, Unkarille, Latvialle, Liettualle, Slovenialle ja Slovakialle [1]. Ehdotuksen mukaan mainituille liittymässä oleville valtioille olisi myönnettävä sähkö- ja elektroniikkalaiteromudirektiivin 5 artiklan 5 kohdassa ja 7 artiklan 2 kohdassa säädettyjä määräaikoja koskeva väliaikainen poikkeus, jolla kyseisiä määräaikoja pidennetään 12-24 kuukautta.

[1] KOM(2004) 81 lopullinen.

9. Malta lähetti komissiolle 18 päivänä helmikuuta 2004 sähköpostilla pyynnön sähkö- ja elektroniikkalaiteromudirektiivin 5 artiklan 5 kohdan ensimmäisessä alakohdassa ja 7 artiklan 2 kohdassa tarkoitettujen määräaikojen pidentämisestä 36 kuukaudella. Pyynnön perusteluina esitettiin kierrätysinfrastruktuurin puutteet, sähkö- ja elektroniikkaromun vähäinen määrä, maan pieni koko, maantieteellisesti eristynyt sijainti, pienet paikalliset markkinat, suuri väestötiheys ja siihen liittyvät maankäyttöongelmat sekä se seikka, että Malta on sähkö- ja elektroniikkaromun nettotuoja.

10. Niiden syiden perusteella, jotka Malta esittää pyynnössään poiketa sähkö- ja elektroniikkaromudirektiivin 5 artiklan 5 kohdan ensimmäisen alakohdan ja 7 artiklan 2 kohdan säännösten soveltamisesta, komissio katsoo, ettei Malta voi täyttää kyseisiin säännöksiin sisältyviä vaatimuksia direktiivissä säädetyssä määräajassa. Komissio katsoo, että on aiheellista antaa Maltalle mahdollisuus pidentää kyseisiä määräaikoja enintään 24 kuukaudella. Tämä 24 kuukauden pidennys vastaa sähkö- ja elektroniikkalaiteromudirektiivin samojen säännösten määräaikoja, jotka on myönnetty Kreikalle ja Irlannille kyseisen direktiivin 17 artiklan 4 kohdan a alakohdan mukaisesti. Pidennys vastaa myös komission edellä mainituille seitsemälle liittymässä olevalle valtiolle myöntämiä määräaikoja. Komissio katsoo, ettei Malta ole esittänyt lisäksi tietoja mistään sellaisista olosuhteista, jotka oikeuttaisivat lisäpidennyksiä mainittuihin määräaikoihin.

11. Malta on myös pyytänyt väliaikaista poikkeusta sähkö- ja elektroniikkaromudirektiivin 5 artiklan 2 kohdassa säädetystä vaatimuksesta, joka koskee erillisen keräysjärjestelmän perustamista. Komissio katsoo, ettei Maltan tilanne tämän säännöksen soveltamisen osalta eroa oleellisesti muiden liittymässä olevien valtioiden tilanteesta. Näin ollen komissio katsoo, etteivät Maltan esittämät perustelut - kuten se, ettei Maltalla ole toistaiseksi erillistä keräysjärjestelmää, tai tällaisen järjestelmän perustamisesta aiheutuvien kustannusten suuruus - ole riittävät direktiivissä säädetystä määräajasta poikkeamiseksi.

12. Lisäksi Malta pyytää vielä, että sähkö- ja elektroniikkaromudirektiivin 8 ja 9 artiklan säännösten soveltamiseen myönnettäisiin siirtymäaika. Komissio panee merkille Maltan esittämät tiedot, jotka koskevat sen valmisteluja mainittujen säännösten täytäntöön panemiseksi. Komissio katsoo kuitenkin, ettei esitetyissä tiedoissa ole riittäviä perusteluja direktiivissä säädetyistä määräajoista poikkeamiselle. Tällaisia poikkeuksia ei voi perustella säännösten täytäntöön panemiseksi annetun kansallisen lainsäädännön viivästymisellä.

13. Kypros ja Puola pyysivät 8 päivänä maaliskuuta 2004 päivätyllä kirjeellä sähkö- ja elektroniikkalaiteromudirektiivin 5 artiklan 5 kohdan ensimmäisessä alakohdassa ja 7 artiklan 2 kohdassa säädettyjen määräaikojen pidentämistä 24 kuukaudella. Molemmat valtiot esittivät pyyntönsä perusteluksi kierrätysinfrastruktuurin puutteet ja alhaisen asukastiheyden. Puola toi esille myös suhteellisen suuren maaseutualueiden osuuden. Komissio katsoo, että kyseisille maille voidaan myöntää määräaikoja koskeva pidennys samoista syistä kuin Maltallekin.

14. Komissio ehdottaa neuvoston päätöstä, jolla Kyprokselle, Maltalle ja Puolalle myönnetään liittymisasiakirjan 55 artiklassa määrätty väliaikainen poikkeus sähkö- ja elektroniikkalaiteromusta annetun direktiivin 2002/96/EY 5 artiklan 5 kohdan ensimmäisestä alakohdasta ja 7 artiklan 2 kohdasta. Kyseisen direktiivin 5 artiklan 5 kohdan ensimmäisessä alakohdassa ja 7 artiklan 2 kohdassa tarkoitettuja määräaikoja pidennetään 24 kuukaudella.

Ehdotus NEUVOSTON PÄÄTÖS sähkö- ja elektroniikkalaiteromusta annettua direktiiviä 2002/96/EY koskevien eräiden väliaikaisten poikkeusten myöntämisestä Kyprokselle, Maltalle ja Puolalle

EUROOPAN UNIONIN NEUVOSTO, joka

ottaa huomioon Tsekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisestä Euroopan unioniin tehdyn sopimuksen ja erityisesti sen 2 artiklan 3 kohdan,

ottaa huomioon asiakirjan Tsekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisehdoista ja niiden sopimusten mukautuksista, joihin Euroopan unioni perustuu, jäljempänä 'liittymisasiakirja', ja erityisesti sen 55 artiklan,

ottaa huomioon Kyproksen, Maltan ja Puolan esittämät pyynnöt,

ottaa huomioon komission ehdotuksen [2],

[2] EUVL C , s. .

sekä katsoo seuraavaa:

(1) Sähkö- ja elektroniikkalaiteromusta 27 päivänä tammikuuta 2003 annetun Euroopan parlamentin ja neuvoston direktiivin 2002/96/EY [3] 5 artiklan 5 kohdan ensimmäisen alakohdan mukaan jäsenvaltioiden on varmistettava, että viimeistään 31 päivänä joulukuuta 2006 saavutetaan erilliselle keräykselle asetettu tavoite, joka on vähintään neljä kilogrammaa kotitalouksien sähkö- ja elektroniikkalaiteromua asukasta kohden vuodessa.

[3] EUVL L 37, 13.2.2003, s. 24.

(2) Direktiivin 2002/96/EY 7 artiklan 2 kohdassa säädetään eräistä sähkö- ja elektroniikkalaiteromun hyödyntämistä sekä komponenttien, materiaalien ja aineiden uudelleen käyttöä ja kierrätystä koskevista vähimmäistavoitteista. Jäsenvaltioiden on varmistettava, että tuottajat täyttävät nämä tavoitteet 31 päivään joulukuuta 2006 mennessä.

(3) Direktiivin 17 artiklan 1 kohdan mukaan jäsenvaltioiden on saatettava voimaan direktiivin noudattamisen edellyttämät lait, asetukset ja hallinnolliset määräykset 13 päivään elokuuta 2004 mennessä. Direktiivin 2002/96/EY 17 artiklan 4 kohdan a alakohdassa kuitenkin säädetään, että Kreikka ja Irlanti, jotka kierrätysinfrastruktuurinsa yleisten puutteiden, yleisten maantieteellisten olosuhteidensa, kuten pienten saarien suuren määrän ja maaseutu- ja vuoristoalueiden, yleisesti vähäisen väestön tiheyden ja sähkö- ja elektroniikkalaitteiden kulutuksen vähäisyyden johdosta eivät pysty saavuttamaan joko direktiivin 2002/96/EY 5 artiklan 5 kohdan ensimmäisessä alakohdassa mainittua keräystavoitetta tai sen 7 artiklan 2 kohdassa mainittuja hyödyntämistavoitteita ja jotka kaatopaikoista 26 päivänä huhtikuuta 1999 annetun neuvoston direktiivin 1999/31/EY [4] 5 artiklan 2 kohdan kolmannen alakohdan mukaisesti voivat pyytää sanotussa artiklassa mainitun määräajan pidentämistä, voivat pidentää direktiivin 2002/96/EY 5 artiklan 5 kohdassa ja 7 artiklan 2 kohdassa tarkoitettuja määräaikoja enintään 24 kuukaudella.

[4] EYVL L 182, 16.7.1999. Direktiivi sellaisena kuin se on muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1).

(4) Kypros, Malta ja Puola ovat pyytäneet vuoden 2003 liittymisasiakirjan 55 artiklan perusteella väliaikaisia poikkeuksia direktiivin 2002/96/EY 5 artiklan 5 kohdan ensimmäisessä alakohdassa ja 7 artiklan 2 kohdassa säädetyistä määräajoista. Malta esitti pyyntönsä perusteluiksi kierrätysinfrastruktuurin puutteet, sähkö- ja elektroniikkaromun vähäisen määrän, maan pienien koon, maantieteellisesti eristyneen sijainnin, pienet paikalliset markkinat, suuren väestötiheyden ja siihen liittyvät maankäyttöongelmat sekä sen, että Malta on sähkö- ja elektroniikkaromun nettotuoja. Kypros ja Puola esittivät pyyntönsä perusteluksi kierrätysinfrastruktuurin puutteet ja alhaisen asukastiheyden. Puola toi esille myös suhteellisen suuren maaseutualueiden osuuden.

(5) Näiden syiden perustella edellä mainittuja määräaikoja voidaan pidentää Kyproksen, Maltan ja Puolan osalta 24 kuukaudella.

ON TEHNYT TÄMÄN PÄÄTÖKSEN:

1 artikla

Kypros, Malta ja Puola voivat pidentää direktiivin 2002/96/EY 5 artiklan 5 kohdan ensimmäisessä alakohdassa ja 7 artiklan 2 kohdassa tarkoitettuja määräaikoja 24 kuukaudella.

2 artikla

Tämä päätös on osoitettu kaikille jäsenvaltioille sekä Kyproksen tasavallalle, Maltan tasavallalle ja Puolan tasavallalle.

Tehty Brysselissä

Neuvoston puolesta

Puheenjohtaja